„Židovský zákon rovný pre celú republiku.‟ Vyhlásenie predsedu vlády Jozefa Tisa z 9. februára 1939
Bratislava 9. februára

Predseda slovenskej vlády dr. Jozef Tiso prijal v stredu spravodajcu „Židovskej telegrafnej agentúry“ Jozefa Fränkela, ktorému podal vyhlásenie o nariadeniach a zákonoch, týkajúcich sa židov na Slovensku. Predseda vlády povedal doslova, že „otázka židovská bude na Slovensku riešená spravodlive, sociálne a ľudsky“ a podotkol, že slovenská vláda venuje pozornosť vysťahovalectvu židov do Palestíny. Je to jasné aj zo schválenie transferu a vysťahovaleckého plánu dr. S. E. Stoklina.

- Na otázku prečo 87.000 židov nemá zastúpenie v slovenskom sneme, odpovedal dr. Tiso, že židia mali príležitosť podať si vlastnú židovskú kandidátku do slovenského snemu. To neurobili. „Bola u mňa aj delegácia slovenských židov, ktorá zdôraznila lojalitu oproti slovenskej vláde, ale nepožadovala zastúpenie v slovenskom sneme.“

Nariadenie o revízii štátneho občianstva a o úprave otázky emigrantskej vzťahuje sa i na Slovensko, kde sa zdržujú emigranti z Nemecka, Maďarska a Poľska. Títo budú alebo odsunutí do pôvodnej svojej krajiny, alebo, keď by to bolo nemožné, určí sa im miesto pobytu. „Musíme ešte“ skončil predseda slovenskej vlády dr. Tiso svoje vývody, „zákonne stanoviť účasť židov na našom hospodárskom živote. Budúci židovský zákon slúži istote a aj tomu, aby židia neboli postavení pred prekvapenia a vedeli, ako ďaleko budú môcť byť činní v hospodárskom živote. Zákon židovský, ktorý bude platiť pre celú Česko-Slovenskú republiku, sa práve štylizuje a bude skoro predložený parlamentu“.

Dokumenty
Slovenská republika (1939 – 1945)